
Értelmezhetőségi tényezők a vulgáris latin nyelvtani nemi rendszer vizsgálatában

 A nyelvtani nemi rendszernek a vulgáris latin nyelvfejlődés során végbement átalakulása egy kifejezetten érdekes terület nyelvészeti szempontból. Az erről a változásról információval szolgáló adatok ugyanis nem kifejezetten gyakoriak, de megfelelő eszközök alkalmazásával sok információval szolgálhatnak a folyamat pontos menetéről. Jelen dolgozat célja, amint arra a címe is utal, egy olyan változó megvizsgálása és kontrollálása, ami befolyásolhatja az erről az átalakulásról nyert képünket. A nyelvtani nemi rendszer átalakulásáról több munka is született az utóbbi időben. Ezek viszont vagy nem a feliratos anyagot vették alapul, vagy a vizsgálat során nem vettek figyelembe egyes lehetséges alternatív magyarázatokat a változásra. Emellett bemutattunk és kiértékeltünk egy lehetséges statisztikai modellt, egy multinomiális logit regressziót ezeknek az adatoknak a vizsgálatára.

 Ezeket az alternatív nyelvi jelenségeket a Császárkori Latin Feliratok Számítógépes Nyelvtörténeti Adatbázisa rögzíti, így ezeket könnyen figyelembe tudtuk venni a dolgozatban. Az általunk alkalmazott modell közelítőleg megfelelő módon tudta leírni a korábbi eredményeket, miközben kimutatta azok esetleges problémáit. Megmutattuk ugyanis, hogy egyes korábbi megfigyelések, kisebb módosításokkal, de megállják a helyüket. Más megfigyelések viszont, különösen, amik a semlegesnem eltűnése kapcsán azt vizsgálták, hogy milyen nyelvtani nembe kerülnek az egyes szavak, finomításra szorulnak. Kiderült ugyanis, hogy azt, hogy a semlegesnemű szavak milyen más nyelvtani nembe kerülnek, nagyban befolyásolja az a tény, hogy értelmezhető-e valamilyen más módon az adott nyelvtani hiba.

 Összességében tehát sikeresen megmutattuk az alkalmazott modell használatának lehetőségeit és nehézségeit a vizsgált genuszkeverések elemzésére és leírására. Ennek révén több olyan részeredményt és javaslatot tudtunk megfogalmazni, ami a későbbiekben mindképpen a kutatás előrehaladását fogja szolgálni.
 



